Ọbáfẹ́mi Akínwùnmí Martins tí wọ́n bí ní Ọjọ́ kejìdínlọ́gbọ̀n oṣù kẹwàá ọdún 1984 (28th October 1984) jẹ́ Agbábọ́ọ̀lù Àfẹsẹ̀gbá ọmọ bíbí orílẹ̀ èdè Nàìjíríà tí ó máa ń gbá Bọ́ọ̀lù Àfẹsẹ̀gbá ni ipò Agbábọ́ọ̀lù-sáwọn. O gbajúmọ̀ látàrí eré sísá rẹ̀ bí ehoro bí ó bá ń gbá Bọ́ọ̀lù. Martins wà lọ́mọ ọdún mẹ́rìdínlógún nígbà tí ó lọ sí òkè òkun lórílẹ̀ èdè Italy, láti ìgbà náà, ó ti gbá Bọ́ọ̀lù fún ọ̀pọ̀lọpọ̀ ikọ̀ ẹgbẹ́ agbábọ́ọ̀lù ní ilẹ̀ Europe. Lọ́dún 2002 ni ó bẹ̀rẹ̀ sí ní gbá Bọ́ọ̀lù fún ikọ̀ ẹgbẹ́ agbábọ́ọ̀lù àfẹsẹ̀gbá àgbà ní orílẹ̀ èdè Italy, ikọ̀ ẹgbẹ́ agbábọ́ọ̀lù Inter Milan ló ti kọ́kọ́ wà kí ó tó wá sí orílẹ̀ èdè Gẹ̀ẹ́sì, tí ó sìn dara pọ̀ mọ́ ikọ̀ ẹgbẹ́ agbábọ́ọ̀lù Newcastle United lọ́dún 2006, lẹ́yìn èyí ó kọjá sí orílẹ̀ èdè Germany níbi tí ó ti gbá Bọ́ọ̀lù fún VfL Wolfsburg lọ́dún 2009. Lọ́dún 2010, ó dara pọ̀ mọ́ ikọ̀ ẹgbẹ́ agbábọ́ọ̀lù Rubin Kazan lorílẹ̀ èdè Russia.